'I-MMM izovalelwa ukunothisa iningi' | News24
'I-MMM izovalelwa ukunothisa iningi'
Durban - Njengengqapheli ezigcobile ngihlale njalo ngibheka indlela izinto ezihamba ngayo la emhlabeni ngibuke ukuthi kudlalwa ngathi ngoba sihlupheka.
Ngithukuthele ngithelwa ngamanzi nje yingoba kade ngivakashelwe ingcithabuchopho kwezokuphathwa kwezimali evela kwaOld Mutual.
Lengcitha-buchopho ingithe fahla-fahla ngezindlela ezikhona zokonga imali nezokwenza inzalo.
Engikufundile ukuthi imali ikhuliswa kalula kodwa ngobuhlakani nobuchwepheshe ngokuyilumbanisa nezinye izimali zomhlaba ezimakethe. Loko ukwenza uhleli ekhaya lakho ngosizo lwe-computer ne-internet qha.
Ngenkathi le ngcithabuchopho ichaza ngezindlela zokukhulisa inzalo yemali ichaze into efana nse nalezinto ezibizwa ngama-pyramid schemes nokudume uMMM kulezinsuku okuyiwo osakhonya.
Umehluko munye ukuthi inzalo yabo iphansi kanti ekaMMM iphezulu kakhulu.
Lezinto ezinjengoMMM zihlale zivela, sitshelwe ukuthi zizovalwa. Satshelwa kanje ngoTVI SA nawo owavalwa kwacwila izimali zabantu. Nalo-MMM uzulelwa amanqe, uzovalwa nawo kucwile izimali zabantu.
Kodwa asivamile ukutshelwa ukuthi lezinto zivalwa ubani mhla zivalwa?
Funda nalolu daba: 'Sifisa sengathi angalulama maduze'
Yithi nginitshele ngoba anazi, zivalwa uhulumeni (Liquidators) ngezinkantolo ngokubambisana namabhange ngelithi azikho emthethweni, kanti cha zivalelwa ukuthi zinothisa abantu.
Pho kunani uma abantu bezinothisa ngandlela thizeni ngoba nemisebenzi ayikho? Mhla abantu baceba bonke uhulumeni ngeke abe nasidingo futhi akuyoba bikho manga abazosinxenxa ngawo ukuba sivote ngoba siyobe singasahlupheki.
Uhulumeni akafuni abantu bazakhele umnotho ngokwabo!
Uma wonga imali yakho, yibhange elikutshelayo ukuthi uzothola inzuzo yamalini, okungakaze ngizwe kuthiwa ingaphezu kuka-10%. Bese kuthi uma uboleka imali ebhange yilona elikutshelayo futhi ukuthi inzalo izoba ngakanani, nokungakaze ngizwe ukuthi iba ngaphansi kuka10%. Ngobani?
Kanti ubani umnikazi wemali? Yini ibhange lisike la lithanda khona ngenzalo efanayo ehluka ukuthi kumele iye ngakubani?
Vede ke lemali akuyona eyethu kepha eyabelungu nakhu kade ngizwa izolo kuthiwa kunebhanoyi eliduve eZimbabwe nezindodla zemali yakuleli ebiyothengwa eGermany…sithenga imali eGermany? Angizwa? Salani kahle, yimi owenu, nali ikheli ngezansi!